Ataasimi aghneghmi kiiwem esnenganilngughmun yughaatfigmun aglaamaluta,
nallaghaghput qepghaghtelaaq aghnaghaq ilumikun tughneghalek.
Taam tughneghaam uuknaliqutkestaqegkangi sangwaat sayaghqat sivutghulluki.
Enkaam piliitestengita aklungighisiqngukangat.
Taam aghnaghaam maligsaaghiinkut Paul‑llu whangkuta akilghuumaghmi,
“Ukut yuget qepghaghtekii Aangelleghpigaam Kiyaghneghem!
Ungipaataqiisi naten yugulillengelleghqameng!”
Qafsinegllak aghneq tawaten piiq.
Qenwatlu Paul‑em qinuyagulluku tughneghaq ilunganilnguq qiivluku pikaa,
“Aatghakun Jesus Christ‑am qelghamken aanesqelluten ellnganeng!”
Tawaninginaq tughneghaq ilunganeng aanegkaq.
Piliitestengita liigiksamegteggu allgeghututkesaghqaananiimatseng aghnaghaq,
Paul‑enkuk Silas‑enkuk akuqaqagket.
Qamughsiighmeng aglaatkagket igleghutistenun akilpegaghvigmelngughnun.
Taagken igleghutistet aglaallukek Rome‑eghmiit nanqigtistengitnun pikiit,
“Yugek ukuk Jew‑nguuk,
seghleliighqiinguuk maani.
Apeghtughiiquk kiyaghtaalleghmeng whangkuta Rome‑eghmiini liilightuusamta iinghutkiitneng.
Tamaaken apalluqluku apeghtuusiik atuqnaanghitaput.”
Enkaam yulghun ilatqaghtaalluni sughukagket Paul‑enkuk Silas‑enkuk.
Nanqigtistet qelghutkagket aatkiik qesugumeng mataghqughluki anagulghesqellukek.
Anaguleghtaaneghmeng taaqlukek anusimingllaghvigmun kanaghtekagket.
Taagken anusimingllaghvigem umiilganun maghqatutngwaaghesqegkagket.
Anusimingllaghvigem umiilgan tawaten kayagsatni iluklighpigaghmun qamavek kanaghtekakek.
Taagken umughllagmeng unaghsimeng tukughusighlukek,
maghqatkiit taakut tukughutet qapragyaghqaagpenakek.
Nani tamaani unugem qukaani Paul‑enkuk Silas‑enkuk yughaamaagmek ilagaqak usuqilleghmeng Kiyaghneghmun,
anusimingllaghat tawanlenguut nagatkagket.
Nuuskagllagan nuna tuyepeghtaqaq,
repall anusimingllaghvik tunemaghtuumaan aghulatkaa.
Tawaninginaq amiget qelpeghaghtaatkat,
anusimingllaghanengllu qiipraghutet ilefkaghaghtaatkat.
Anusimingllaghvigem umiilga taghtughyalghiimi,
amiget qelpatuteftut.
Sumeghmini anusimingllaghat qimaguusimaniluki savigpani nusugluku ellmineng tuqunnaqegkaq.
Iwernga Paul‑em iglagtupiglluni pikaa,
“Tuqunnaqegpenang elpeneng qayughllak qamaglluta whaantutukut!”
Anusimingllaghvigem umiilga keneghmeng tungsighluni iitqaghtekaq.
Alingruughem ungelegsimaghmi Paul‑enkuk Silas‑enkuk manugkenkun segesqughtekaq.
Taagken aanututkellukek aaptekakek,
“Yugegni ukughtek,
naten salunga yugulillengnayaghsinga?”
Pikaak,
“Ugpeqigu Ataneq Jesus enkaam yugulillengellequten,
nengllugutetenllu yugulillengellequt.”
Taagken Paul‑enkuk Silas‑enkuk ungipaqegkaak Ataneq ellnganunllu nengllugutanganunllu.
Tawani unugmi anusimingllaghvigem umiilgan ughvughteqii taakuk yugek anagulellghegkenka kiingik.
Taagken nengllugutkullghiit paaptaayenginaamaghmeng pikat.
Paul‑enkuk Silas‑enkuk ellmeggnun aglaallukek neghestekagket.
Nengllugutkullghiit quyateghllakat qayughllak ugpeqegkangat Kiyaghneq.
Aghsagu Rome‑eghmiit nanqigtistengita kevgaqegkiit umiilwaateng ungipaasaghtiisqelluku anusimingllaghvigem umiilga whaten,
“Paul‑enkuk Silas‑enkuk aanestikek.”
Enkaam anusimingllaghvigem umiilgan Paul pikaa,
“Nanqigtistet kayagutiistek aaneslamtegnguq enkaam aanelghaatek,
aghulaqitek nekeggmellutek.”
Iwernga Paul‑em umiilwaaghet pikii,
“Rome‑eghmiingughngaamtung yugtuqami anaguleghtaakaqiinkung,
talwa ipapighqutkegpenaan sameng anaggusimatfung.
Taagken anusimingllaghiinkung.
Enraghngam whaa maaten aksaqluku aanesnaqinkuung?
Yeghlegillu!
Ellmeggneng nanqigtistet tagiluteng aaneslinkung.”
Paul‑em tawaten piyisteng umiilwaaghet ungipaasaghtuqiit nanqigtistet.
Enkaam nanqigtistet alingegkat Paul‑enkuk Silas‑enkuk nagaqughlukek Rome‑eghmiingutkek.
Taagken takulukek qivghuklukek aanestekagket anusimingllaghvigmeng,
aghulaqesqegkagketlu.
Enkaam Paul‑enkuk Silas‑enkuk anusimingllaghvigmeng aanyamek,
Lydia‑nkunun pikak.
Tawani laalighfikluki ugpeqat kayemluki aghulaqegkak.